**Povzetek revizijskega poročila *Pravilnost dela poslovanja Občine Log – Dragomer***

Računsko sodišče je revidiralo *pravilnost dela poslovanja Občine Log – Dragomer v letu 2011.* Cilj revizije je bil izrek mnenja o pravilnosti poslovanja občine v letu 2011 v delu, ki se nanaša na javna naročila pri investicijskih odhodkih, zadolževanje in projekte javno-zasebnega partnerstva.

Računsko sodišče je o pravilnosti dela poslovanja Občine Log – Dragomer v letu 2011 izreklo *negativno mnenje,* ker Občina Log – Dragomer ni poslovala v skladu s predpisi v naslednjih primerih:

* v treh primerih dodatnih del v skupnem znesku 27.316 evrov ni oddala po predpisanem postopku javnega naročanja; v dveh primerih za plačilo dela računa oziroma situacije v skupnem znesku 11.958 evrov ni imela podlage v pogodbi oziroma aneksu; v dveh primerih je bil aneks podpisan, ko so bila dela že opravljena (skupni znesek je 6.127 evrov); v dveh primerih je plačala dodatna dela v skupnem znesku 1.439 evrov, ki niso bila naročena z naročilnico; v šestih primerih je v razpisni dokumentaciji navedla, da bo opravila pogajanja samo s ponudniki, katerih ponudba ne bo odstopala za več kot 20 odstotkov od najnižje ponudbe; v petih primerih pa se je pogajala le z omejenim številom ponudnikov, čeprav so vsi ponudniki predložili popolne ponudbe (v letu 2011 je izvajalcem plačala skupaj 216.856 evrov);
* v šestih primerih ni pridobila finančnih zavarovanj oziroma zavarovanja niso bila ustrezna; v dveh primerih ni pridobila zavarovalne police za zavarovanje odgovornosti za škodo;
* nadzora nad zadolževanjem pravnih oseb javnega sektorja na ravni občine ni izvajala v celoti;
* v javnem razpisu in razpisni dokumentaciji ni navedla meril, po katerih je nameravala izbrati ekonomsko najugodnejšo ponudbo; v strokovno komisijo za izbiro zasebnega partnerja je imenovala le dva člana; pogodbe o vzpostavitvi javno-zasebnega partnerstva ni pravočasno posredovala Ministrstvu za finance; ni v celoti izvajala nadzora nad izvajanjem javno-zasebnega partnerstva; do konca leta 2011 ni sklenila dodatnih pogodb (pogodbe o opredelitvi predmeta in poteka gradnje ter pogodbe o opremljanju), določenih v pogodbi o vzpostavitvi javno-zasebnega partnerstva.

Računsko sodišče od Občine Log – Dragomer *odzivnega poročila* ni zahtevalo, ker so bile že med revizijskim postopkom, kjer je bilo to mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 25. novembra 2013